Rihanna

Robyn Rihanna Fenty (tlul deg 20 Furar 1988 deg Saint Michael), tettwassen s yisem-nnes n tnaẓurt, Rihanna (yettwanṭaq [rihena]), d tacennayt n tmurt n Barbados, tcennu yerna tettaru tizlatin n uẓawan (lmuziga) n R&B. 

Amecwar

Rihanna tedda ɣer Yiwunak Yeddukklen asmi ay tesɛa 16 n yiseggasen yerna tebda-d amecwaṛ-nnes n ccna s uɛawen n wenfaras (producteur) Evan Rogers, dɣa testenya leɛqed akked teṛmist n Def Jam Recordings. Deg 2005, tessuffeɣ-d album-nnes amezwaru, Music of the Sun (Aẓawan n Tfukt), sakkin, deg 2006, terna-d album-nnes wis sin, A Girl Like Me (Taqcict am nekk), d win ay yuwyen cciɛa d tameqrant ugar. Deg 2007, terna-d album wis kraḍ, Good Girl Gone Bad (Taqcict yelhan yeqqlen diri-tt), d win aydeg d-ddant aṭas n tezlatin ay yuwyen cciɛa d tameqrant, yiwet seg-sent d tizlit n Umbrella (Tasiwant) ay d-tecna akked ucennay n rap Jay-Z, yerna tuwey fell-as arraz n Grammy Award. Deg Wamber n 2010, tessuffeɣ-d album-nnes wis semmus, Loud, d win ay yuwyen cciɛa ama deg Yiwunak Yeddukklen, ama deg Briṭanya Tameqrant. Rihanna tessenz, s ujemmal, ugar n 25 n yimelyunen n walbumen akked 45 n yimelyunen n yiḍebsiyen n usingle deg umaḍal. Rihanna tuwey aṭas n warrazen imeqranen n uẓawan, gar-asen arraz n World Music Awards i tmeṭṭut tanaẓurt tamawayt (timxeyyert) akk deg umaḍal deg 2007, akked warraz n American Music Award i useggas n 2008. Nnig waya, Rihanna teqqel d tanmahalt tadelsant (ambassadrice culturelle) n tmurt n Barbados.

Category:AcennayCategory:Tameddurt